                      Simbolinių ir tiesioginės reikšmės pavadinimų rašyba ir linksniavimas 

Kabutės ir didžiosios raidės
Simboliniams ir tiesioginės reikšmės įmonių, įstaigų ir organizacijų pavadinimams taikomos skirtingos taisyklės dėl kabučių, didžiųjų raidžių rašymo ir linksniavimo.
· Simboliniai pavadinimai rašomi kabutėse. Didžiąja raide rašomas tik pirmasis pavadinimo žodis (ir tikriniai vardai, jeigu jų yra), pvz. UAB „Kazlų Rūdos energija“; uždaroji akcinė bendrovė „Jūrės medis“. 
· Teisinę formą nusakantys žodžiai sakinio viduryje rašomi mažosiomis raidėmis, pvz.: paskambinau į viešąją įstaigą „Elmos“ mokyklą-darželį; Neseniai buvo renovuota biudžetinė įstaiga „Saulės“ mokykla-daugiafunkcis centras. 
· Jeigu prieš simbolinį pavadinimą eina įstaigos ar veiklos rūšį nusakantis žodis, jis rašomas mažąja raide, pvz.: miesto baras „Peronas“; parduotuvė „Gulbelė“. 
· Jeigu pavadinimas nusako įstaigos ar įmonės veiklą arba rūšį, jis rašomas be kabučių, pirmasis bendrinis arba tikrinis žodis didžiąja raide, o kiti bendriniai žodžiai – mažosiomis (didžiosiomis pradedami tik tikriniai daiktavardžiai), pvz.: Kazlų Rūdos Rimvydo Žigaičio menų mokykla; VšĮ Kazlų Rūdos pirminės sveikatos priežiūros centras. 

Linksniavimas
· Lietuviški vardininkiniai simboliniai pavadinimai, einantys po nomenklatūrinio žodžio, nekaitomi, pvz.: Pietavau kavinėje „Trys puodeliai“; Medienos pirkau įmonėje „Tavo namas“
· .Jei lietuviški vardininkiniai simboliniai pavadinimai eina prieš nomenklatūrinį žodį, vietoj vardininko vartojamas kilmininkas, pvz., „Sodžiaus“ kavinei reikia padavėjo; Važiuoju į „Skarotos eglutės“ įmonę; Užsisakėme nakvynę „Imbretos“ motelyje.
· Lietuviški vardininkiniai simboliniai pavadinimai, vartojami be nomenklatūrinio žodžio, yra linksniuojami, pvz.: Užeisim į „Lasairą“, Sportuoju „Girios“ sporto klube; Paskambink „Veisai“.
· Nelietuviški simboliniai pavadinimai, einantys po nomenklatūrinio žodžio, nekaitomi, pvz.: Bendrovės „Granwood“ teikiamos paslaugos; Pristatė įrangą uždarajai akcinei bendrovei „Terra stock“.
· Nelietuviški simboliniai pavadinimai, einantys be nomenklatūrinio žodžio arba prieš jį, rekomenduojami linksniuoti, jeigu juos įmanoma priderinti prie kurios nors lietuvių kalbos linksniuotės, pvz.: Užsisakiau skaldos „Kruszbete“; „Maximai“ reikalingi darbuotojai; Parašiau laišką „Financedui“; Naudojuosi „Norfos“ parduotuvės nuolaidų kortele. 
· Tiesioginės reikšmės pavadinimai tekste linksniuojami kartu su statuso žodžiais, pvz.:  Reikia kreiptis į viešąją įstaigą Kazlų Rūdos pirminės sveikatos priežiūros centrą; Konkursas vyko BĮ Kazlų Rūdos kultūros centre; Bilietų teiraukitės VšĮ Kazlų Rūdos turizmo ir verslo informacijos centre.

Valstybinės lietuvių kalbos komisijos 2004 m. vasario 2 d. nutarimu Nr. N-2 (91) patvirtintų, 2013 m. balandžio 4 d. nutarimu Nr. N-2 (138) pakeistų „Įmonių, įstaigų ir organizacijų simbolinių pavadinimų darymo taisyklių“ prieiga internetu https://www.vlkk.lt/aktualiausios-temos/juridiniu-asmenu-pavadinimai/simboliniu-pavadinimu-darymo-taisykles?lang=lt. 
Valstybinės lietuvių kalbos komisijos 2007 m. balandžio 5 d. nutarimo Nr. N-1 (110) „Dėl simbolinių pavadinimų linksniavimo“ prieiga internetu https://vlkk.lt/vlkk-nutarimai/nutarimai/del-simboliniu-pavadinimu-linksniavimo.

